**Návrh vlády Slovenskej republiky**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov**

 Dňa 12. decembra 2010 uplynula podľa čl. 40 ods. 1 smernice Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (ďalej len „rámcová smernica o odpade“) transpozičná lehota určená na prevzatie rámcovej smernice o odpadoch do právneho poriadku Slovenskej republiky.

 Vzhľadom na skutočnosť, že k uvedenému dátumu rámcová smernica o odpade do právneho poriadku Slovenskej republiky nebola prevzatá, zaslala Európska komisia Slovenskej republike dňa 27. januára 2011 formálne oznámenie a následne dňa 20. mája 2011 aj odôvodnené stanovisko.

 Keďže ani na základe týchto krokov zo strany Európskej komisie neprijala Slovenská republika právnu úpravu, ktorou by transponovala rámcovú smernicu o odpade do svojho právneho poriadku, podala Európska komisia proti Slovenskej republike dňa 26. júna 2012 žalobu podľa čl. 258 v spojení s čl. 260 ods. 3 Zmluvy o fungovaní Európskej únie žalobu na Súdny dvor Európskej únie.

 Podanou žalobou sa Európska komisia domáha toho, aby Súdny dvor Európskej únie

určil, že tým, že Slovenská republika neprijala zákony, iné právne predpisy a správne opatrenia potrebné na zosúladenie vnútroštátneho práva s rámcovou smernicou o odpade, nesplnila si povinnosti, ktoré jej vyplývajú z čl. 40 rámcovej smernice o odpade,

uložil Slovenskej republike v súlade s čl. 260 ods. 3 Zmluvy o fungovaní Európskej únie povinnosť platiť penále za nesplnenie si povinnosti oznámiť opatrenia prijaté na zosúladenie vnútroštátneho práva s rámcovou smernicou o odpade vo výške 17 136,- eur denne odo dňa vyhlásenia rozsudku v prejednávanej veci a

zaviazal Slovenskú republiku na náhradu trov konania.

Podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, „*(1) Za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.“*.

Ak Slovenská republika neprijme do doby rozhodnutia Súdneho dvora Európskej únie právnu úpravu, ktorou by transponovala rámcovú smernicu o odpade, bude vystavená sankcii a penále vo výške 17 136,- eur denne odo dňa vyhlásenia rozsudku, čím by Slovenskej republike vznikli značné hospodárske škody.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady, keďže hrozia štátu značné hospodárske škody, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov.

V Bratislave 10. októbra 2012

                                                                                              Robert Fico v. r.

                                                                                              predseda vlády

                                                                                              Slovenskej republiky

                                                                                              Peter Žiga  v. r.

                                                                                              minister životného prostredia

                                                                                              Slovenskej republiky